**SKUP-diplom for 2010 tildeles Kristin Monstad Lund, Jon Cato Landsverk og Vegard Vatn i Tønsbergs Blad for prosjektet ”Ungbosaken og Jarlsø-saken”.**

Juryens begrunnelse:

Gjennom systematikk og utholdenhet avdekker journalistene historien om lokale topp-politikere som kombinerer politiske vedtak med egne private interesser.

Kommunen ville tilby leiligheter pristilpasset unge med dårlig råd. Men daværende ordfører kjøpte selv leilighet i prosjektet, for så å selge den videre til markedspris og med stor fortjeneste. Ved hjelp av møysommelig graving i dokumenter og registre klarte journalistene å avsløre hvem som kjøpte leilighetene i prosjektet, hvem som har bodd der og hva gevinsten har vært ved salg.

Senere avslørte journalistene gjennom grundig arbeid også topp-politikeres kjøp av leiligheter i et annet omstridt boligprosjekt – ikke på ordinært vis, men direkte fra utbygger.

Juryen er imponert over journalistenes standhaftighet og mot i omstridte saker der de møtte mye motstand og der det kan være fristende å gi opp underveis. Ved kritisk å ettergå beslutninger og handlinger har avisen og journalistene tatt sin samfunnsrolle i lokalmiljøet på alvor. Politikeres etikk og moral er satt ettertrykkelig på dagsorden.

Juryen gratulerer Kristin Monstad Lund, Jon Cato Landsverk og Vegard Vatn med SKUP-diplom for 2010.